《送舒太博通判眉州》
宋代·余靖

通守方忻再命新，东风疏雨拂行尘。
封疆远入鱼凫国，岐路正逢蚕市春。
彭岫晓岚迎画隼，锦江晴绿照朱轮。
归期不待更书至，旧有清名在缙绅。

作者简介：（1000—1064）韶州曲江人，初名希古，字安道。仁宗天圣二年进士。累迁集贤校理，以谏罢范仲淹事被贬监筠州酒税。庆历中为右正言，支持新政。使契丹，还任知制诰、史馆修撰。再使契丹，以习契丹语被责，复遭茹孝标中伤，遂弃官返乡。皇祐四年起知桂州，经制广南东西路贼盗。寻又助狄青平定侬智高，留广西处置善后事宜。加集贤院学士，徙潭、青州。嘉祐间交阯进扰，任广西体量安抚使。后以尚书左丞知广州。有《武溪集》。